

अभिनव कश्यप का कहना है कि वे मनोरंजन प्रधान फिल्म बनाकर समाज की सेवा करते हैं क्योंकि लोगों के पास मनोरंजन की कमी है। इसलिए अभिनव की फिल्में उनके भाई अनुराग कश्यप की फिल्मों की तुलना में अलग होती है। अभिनव पर अस्सी और नब्बे दशक में बनने वाली मसाला फिल्मों का बड़ा प्रभाव है और यह उनकी पहली ब्लॉकबस्टर ‍मूवी ‘दबंग’ के साथ-साथ ताजा फिल्म ‘बेशरम’ में भी झलकता है।

उस दौर में हीरो के सीने पर बाल होना मर्दानी की निशानी मानी जाती थी। अक्सर हीरोइनें हीरो के सीने के बालों से खेला करती थीं, लेकिन बीच में ऐसा दौर आया जब हीरो चिकने सीने के नजर आने लगे, बेशरम के जरिये एक बार फिर बाल वाला सीना का दौर लौटाने की कोशिश की गई है।

फिल्म की कहानी भी उसी दौर की याद ताजा कराती है। अनाथ और सड़कछाप लड़का। बेशरम है पर दिल का भला है। अनाथाश्रम चलाने के लिए चोरियां करता है। नकचढ़ी लड़की। जो शुरू में नखरे दिखाती है और हीरो उसे पटाने के लिए तमाम हरकतें करता है। धीरे-धीरे वह पट भी जाती है। फिल्म में एक विलेन वाला ट्रेक भी है, जो हीरो को परेशान करता रहता है।

स्टोरी रूटीन हो, हजार बार दोहराई जा चुकी हो तो मामला स्क्रीनप्ले और प्रस्तुतिकरण पर आ टिकता है। कहानी को कुछ इस तरह पेश किया जाए कि दर्शकों का मनोरंजन हो। ‘बेशरम’ के प्रस्तुतिकरण में इतना दम तो है कि बोरियत नहीं होती। मनोरंजन का डोज लगातार मिलता रहता है। जानी-पहचानी कहानी होने के बावजूद समय अच्छे से कट जाता है।

‘दबंग’ जैसी सफल फिल्म के कारण अभिनव कश्यप पर जबरदस्त दबाव रहा होगा और उन्होंने अपनी दूसरी फिल्म बनाने में काफी समय भी लिया। कुछ नया करने के बजाय उन्होंने सुरक्षित दांव खेला है। ‘बेशरम’ में उन्होंने आजमाये हुए फॉर्मूलों को फिर दोहराया है।

दर्शकों को सोचने के लिए अभिनव वक्त नहीं देते। फिल्म की शुरुआत में एक जबरदस्त चेजिंग सीन से होती है और उसके बाद एक हिट गाना आता है। फिर हीरो की तमाम हरकतें शुरू हो जाती हैं। फिल्म फर्स्ट हाफ तक सरपट दौड़ती है। ऋषि कपूर और नीतू सिंह के किरदार भी फिल्म को आगे बढ़ाने में मदद करते हैं, लेकिन दूसरे हाफ में फिल्म थोड़ी कमजोर पड़ जाती है। गाने और फाइट सीन डालकर दर्शकों को बहलाने की कोशिश की गई है, लेकिन यह ट्रिक लगातार काम नहीं करती।

फिल्म में प्रेम कहानी दिखाई गई है, लेकिन हीरो-हीरोइन की केमिस्ट्री में दम नहीं होने से प्रभाव कम हो गया। जिस तरह से हीरोइन का रहन-सहन दिखाया गया है उससे वो कार मेल नहीं खाती जो वह चलाती है।

क्लाइमैक्स में कुछ नया नहीं सूझा तो ‘शोले’ और ‘गदर’ जैसी फिल्मों से माल उधार ले लिया गया। आजकल के दर्शक होशियार हैं। तपाक से पकड़ लेते हैं कि यह फलां फिल्म से लिया गया है। इसलिए निर्देशक ने अपनी बेशरमी भरी हरकत को स्वीकारने में ही भलाई समझी है कि उन्होंने कहां से माल उड़ाया है। हद तो तब हो गई जब ऋषि कपूर में सनी देओल की आत्मा आ जाती हैं और वे हैंडपंप उखाड़ देते हैं और दर्जन भर गुंडों की चकाचक धुलाई करते हैं।

आजकल हर हीरो टिपिकल मसाला फिल्म करना चाहता है क्योंकि यह दौर ही इस तरह की फिल्मों का है। रणबीर कपूर की इस तरह की यह पहली फिल्म है ताकि वे यह साबित कर सकें कि वे भी अक्षय कुमार, सलमान खान या अजय देवगन से कम नहीं हैं। उन्होंने फाइट, कॉमेडी और रोमांस किया है। फिल्म का पूरा भार उनके किरदार पर है और उन्होंने यह सारा वजन बखूबी उठाया है। फिल्म जहां कमजोर भी होती है वहां वे अपने अभिनय से फिल्म को संभाल लेते हैं। हीरोइन के रूप में पल्लवी शारदा का उन्हें सहयोग नहीं मिल पाया। पल्लवी अपनी एक्टिंग से प्रभावित करने में असफल रही हैं।

ऋषि कपूर और नीतू सिंह की सदाबहार जोड़ी एक बार फिर रंग में हैं। दोनों भ्रष्ट पुलिस ऑफिसर के रूप में दर्शकों को हंसाते रहते हैं। जावेद जाफरी ने इस बार खलनायकी के तेवर दिखाए हैं।

फिल्म में ढेर सारे गाने हैं, जो समय-समय पर आते रहते हैं। ललि‍त पंडित द्वारा संगीतबद्ध किए गए गीतों में ‘बेशरम’, ‘तेरा मोहल्ला’, ‘लव की घंटी’, ‘आ रे’ अच्छे बन पड़े हैं और उन्हें फिल्माया भी अच्छा है।

कुल मिलाकर ‘बेशरम’
का मजा तभी लिया जा सकता है
जब ज्यादा अपेक्षा लिए बगैर इसे देखा जाए।

बैनर :
रिलायंस एंटरटेनमेंट, मूवी टेम्पल

निर्माता :
संजीव गुप्ता, हिमांशु किशन मेहरा

निर्देशक :
अभिनव सिंह कश्यप

संगीत :
ललित पंडित

कलाकार :
रणबीर कपूर, पल्लवी शारदा, ऋषि कपूर, नीतू सिंह, जावेद जाफरी

सेंसर सर्टिफिकेट : यूए * 2 घंटे 18 मिनट

